Oʻzbekiston Respublikasi Prezidentining “Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish tartibini yanada takomillashtirish chora-tadbirlari toʻgʻrisida” 2015-yil 28-sentabrdagi PQ-2412-son qarorini amalga oshirish chora-tadbirlari haqida
(resolution, 2018-06-07)

Oʻzbekiston Respublikasi Prezidentining “Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish tartibini yanada takomillashtirish chora-tadbirlari toʻgʻrisida” 2015-yil 28-sentabrdagi PQ-2412-son qaroriga muvofiq Vazirlar Mahkamasi qaror qiladi: 1. Quyidagilar: Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari faoliyatini tashkil etish tartibi toʻgʻrisidagi nizom 1-ilovaga muvofiq; Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari orqali davlat xizmatlari koʻrsatish tartibi toʻgʻrisidagi nizom 2-ilovaga muvofiq; Tadbirkorlik subyektlariga “yagona darcha” tamoyili boʻyicha davlat xizmatlari faqat davlat xizmatlari koʻrsatish yagona markazlari orqali koʻrsatiladigan davlat xizmatining namunaviy pasporti 3-ilovaga muvofiq tasdiqlansin. 2. Belgilansinki, tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari (keyingi oʻrinlarda “yagona darcha” markazlari deb ataladi) tadbirkorlik subyektlariga davlat xizmatlari koʻrsatishda qonun hujjatlarida nazarda tutilmagan toʻlovni belgilashga haqli emas. 3. Oʻzbekiston Respublikasi Prezidentining 2015-yil 28-sentabrdagi PQ-2412-son qarori bilan tasdiqlangan Tadbirkorlik subyektlariga davlat xizmatlari faqat “yagona darcha” tamoyili boʻyicha yagona markazlar orqali koʻrsatiladigan davlat xizmatlari roʻyxatiga (keyingi oʻrinlarda Roʻyxat deb ataladi) kiritilgan davlat xizmatlari koʻrsatadigan davlat organlari va boshqa tashkilotlar (keyingi oʻrinlarda vakolatli organlar deb ataladi): joylarda oʻz xodimlarini va yagona darcha markazlari xodimlarini Roʻyxatga kiritilgan davlat xizmatlari koʻrsatish tartibotlariga tizimli ravishda oʻqitishni taʼminlasinlar; 2015-yil 25-dekabrgacha boʻlgan muddatda — davlat xizmatlari olish uchun zarur boʻlgan hujjatlarning namunaviy shakllari va blankalarini qonun hujjatlarida nazarda tutilgan barcha xususiyatlarni hisobga olgan holda ishlab chiqsinlar hamda Oʻzbekiston Respublikasi Adliya vazirligi, Savdo-sanoat palatasi hamda Axborot texnologiyalari va kommunikatsiyalarini rivojlantirish vazirligi bilan kelishgan holda tasdiqlasinlar; 2015-yil 25-dekabrgacha boʻlgan muddatda — faqat “yagona darcha” markazlari orqali koʻrsatiladigan davlat xizmatlari pasportlarini ularda koʻrsatilgan maʼlumotlarning muhimligini doimiy ravishda taʼminlagan holda ishlab chiqsinlar va Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Adliya vazirligi hamda Savdo-sanoat palatasi bilan kelishgan holda tasdiqlasinlar; ikki oy muddatda — Oʻzbekiston Respublikasi Savdo-sanoat palatasi bilan birgalikda konsolidatsiya qilingan maʼlumotlarga va klassifikatorlarga ega boʻlgan, hujjatlarning namunaviy shakllarida va blankalarida koʻrsatilgan maʼlumotlarning avtomatik tarzda yangilab borilishini taʼminlash, davlat xizmatlari olishda tadbirkorlik subyektlari tomonidan taqdim etiladigan maʼlumotlarni turkumlash imkonini beradigan axborot-maʼlumotnoma resurslarini ishlab chiqsinlar va oʻz vakolatlari doirasida tasdiqlasinlar, shuningdek ularning belgilangan tartibda “Oʻzstandart” agentligi organlarida davlat roʻyxatidan oʻtkazilishini taʼminlasinlar. Roʻyxatga qoʻshimcha davlat xizmatlarini kiritishda tegishli vakolatli organlar ushbu bandda nazarda tutilgan talablarga rioya etilishini taʼminlaydilar. 4. Davlat xizmatlari koʻrsatadigan “yagona darcha” markazlarining va vakolatli organlarning rahbarlari: ularning “yagona darcha” markazlari faoliyatini oʻz vaqtida tashkil etish, shuningdek ular orqali tegishli davlat xizmatlari koʻrsatish tartibiga ogʻishmay rioya etish yuzasidan shaxsiy masʼuliyati toʻgʻrisida; tadbirkorlik subyektlariga davlat xizmatlari koʻrsatish, shuningdek litsenziyalar va boshqa ruxsat berish tusidagi hujjatlarni berishning belgilangan tartibi va muddatlari buzilganligi uchun qonun hujjatlarida nazarda tutilgan jinoiy javobgarlikkacha boʻlgan javobgarlik choralari toʻgʻrisida qatʼiy ogohlantirilsin. 5. Belgilab qoʻyilsinki: vakolatli organlarning davlat xizmatlari koʻrsatish bilan bogʻliq boʻlgan faoliyatining funksional va operatsion jarayonlari ular Roʻyxatga kiritilgan sanadan boshlab qonun hujjatlarida belgilangan tartibda tizimli ravishda qayta tashkil etiladi; davlat xizmati pasporti u tasdiqlangan sanadan boshlab bir kun muddatda vakolatli organning rasmiy veb-saytida joylashtiriladi; davlat xizmati pasporti, hujjatlarning namunaviy shakllari va blankalari, axborot-maʼlumotnoma resurslari vakolatli organlar tomonidan, keyinchalik ularni “yagona darcha” markazlariga yuborish uchun ular tasdiqlangan sanadan boshlab bir hafta muddatda Oʻzbekiston Respublikasi Adliya vazirligiga hamda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligiga taqdim etiladi; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tasdiqlangan davlat xizmatlari pasportlari, hujjatlarning namunaviy shakllari va blankalari, shuningdek axborot-maʼlumotnoma resurslari asosida Oʻzbekiston Respublikasi Interaktiv davlat xizmatlari yagona portalida (keyingi oʻrinlarda Yagona portal deb ataladi) davlat xizmatlari pasportlarining eʼlon qilinishini hamda Yagona portalda alohida interaktiv tarzda toʻldirish va davlat xizmatlari olish uchun elektron hujjatlarni taqdim etish imkoniyatini joriy etishni taʼminlaydi. 6. Oʻzbekiston Respublikasi Savdo-sanoat palatasi, Markaziy banki, Axborot texnologiyalari va kommunikatsiyalarini rivojlantirish vazirligi, Moliya vazirligi, Davlat soliq qoʻmitasi davlat xizmatlari koʻrsatish uchun toʻlovni undiradigan vakolatli organlar bilan birgalikda 2016-yil 1-oktabrgacha boʻlgan muddatda: Yagona portalda davlat xizmatlari koʻrsatish uchun toʻlangan davlat bojlari va yigʻimlari summasini banklar kassalari va (yoki) elektron toʻlov tizimlari orqali hisobga olishning yagona billing tizimini (keyingi oʻrinlarda yagona billing tizimi deb ataladi); tadbirkorlik subyektlarini va vakolatli organlarni real vaqt rejimida yagona billing tizimi vositasida oʻzaro hisob-kitoblarning holati toʻgʻrisida xabardor qilish imkoniyatini; ariza beruvchilar tomonidan toʻlovlarni, shu jumladan elektron tarzdagi toʻlovlarni amalga oshirishda ularni identifikatsiyalash mexanizmini; vakolatli organlarda davlat xizmatlari koʻrsatish uchun toʻlangan davlat bojlari va yigʻimlari summasini hisobga olishning idoraviy billing tizimlarini, ularni, shu jumladan vakolatli organlarning maʼlumotlarida foydalaniladigan buxgalteriya dasturiy taʼminotini yagona billing tizimi bilan ularni integratsiyalashni taʼminlagan holda; “yagona darcha” markazlari tomonidan bajariladigan qonun hujjatlarida belgilangan vazifalar va funksiyalarning avtomatlashtirilishini taʼminlaydigan ariza beruvchilar bilan oʻzaro munosabatlarni boshqarishning axborot tizimini ishlab chiqsinlar va joriy etsinlar. 7. Oʻzbekiston Respublikasi Savdo-sanoat palatasi Axborot texnologiyalari va kommunikatsiyalarini rivojlantirish vazirligiga ushbu qarorning 5-bandida nazarda tutilgan axborot-kommunikatsiya texnologiyalarini ishlab chiqish va rivojlantirish loyihalarini ikki hafta muddatda kiritsin. 2013-2020-yillarda Oʻzbekiston Respublikasi Milliy axborot-kommunikatsiya tizimini rivojlantirish Kompleks dasturini amalga oshirishni muvofiqlashtirish boʻyicha Respublika komissiyasi 2015-yil 15-dekabrgacha boʻlgan muddatda ushbu qarorning 5-bandida nazarda tutilgan axborot-kommunikatsiya texnologiyalarini ishlab chiqish va rivojlantirishning kiritilgan loyihalarini amalga oshirishga davlat buyurtmasini tasdiqlasin. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi davlat buyurtmasi tasdiqlangan sanadan boshlab ikki oy muddatda tanlov (tender) savdolarini oʻtkazsin va ularning natijalari boʻyicha davlat buyurtmasi loyihalarini amalga oshirish yuzasidan tegishli shartnomalarni tuzsin. 8. Oʻzbekiston Respublikasi Savdo-sanoat palatasi, Adliya vazirligi bir oy muddatda “yagona darcha” markazlari xodimlarining namunaviy lavozim yoʻriqnomalarini, shu jumladan oʻzi bevosita murojaat qiluvchi tadbirkorlik subyektlarini qabul qilish, telefon xizmati koʻrsatish, vakolatli organlar bilan oʻzaro hamkorlik qilish, davlat xizmatlarining yuqori sifatini, shaffofligi va qulayligini taʼminlaydigan boshqa masalalar boʻyicha mufassal yoʻriqnomalarni ishlab chiqsinlar va tasdiqlasinlar. 9. Oʻzbekiston Respublikasi Adliya vazirligi, Iqtisodiyot vazirligi, Moliya vazirligi, Savdo-sanoat palatasi boshqa manfaatdor vazirliklar va idoralar bilan birgalikda ikki oy muddatda Vazirlar Mahkamasiga qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida takliflar kiritsin. 10. Vazirliklar va idoralar bir oy muddatda oʻzlarining idoraviy normativ-huquqiy hujjatlarini ushbu qarorga muvofiqlashtirsinlar. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari (keyingi oʻrinlarda “yagona darcha” markazi deb ataladi) faoliyatini tashkil etish tartibini belgilaydi. 2. “Yagona darcha” markazi Oʻzbekiston Respublikasi Adliya vazirligi tuzilmasiga kiradi va yuridik shaxs hisoblanmaydi, mol-mulkka, xoʻjalik yurituvida yoki tezkor boshqaruvida alohida mol-mulkka ega boʻlmaydi, tadbirkorlik faoliyatini amalga oshirish, oʻz nomidan boshqa shaxslar bilan fuqarolik-huquqiy munosabatlarni amalga oshirish huquqiga ega boʻlmaydi. “Yagona darcha” markazining oʻz nomi yozilgan dumaloq muhri, shtampi va blankalari boʻladi. 3. “Yagona darcha” markazi oʻz faoliyatida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga hamda ushbu Nizomga amal qiladi. 4. “Yagona darcha” markazi oʻz faoliyatida davlat va xoʻjalik boshqaruvi organlaridan mahalliy davlat hokimiyati organlaridan mustaqildir va Oʻzbekiston Respublikasi Adliya vazirligiga hisobot beradi. 5. “Yagona darcha” markazi tomonidan ushbu Nizomda nazarda tutilgan tartibda berilgan hujjatlar yuridik kuchga ega va Oʻzbekiston Respublikasining butun hududida amal qiladi. 6. Quyidagilar “yagona darcha” markazi faoliyatining asosiy vazifalari hisoblanadi: “yagona darcha” tamoyili boʻyicha davlat xizmatlari koʻrsatish; tadbirkorlik subyektlari tomonidan roʻyxatdan oʻtkazish, ruxsat berish va litsenziya tartibotlaridan oʻtishda shaffoflikni taʼminlash; davlat organlari va davlat xizmatlari koʻrsatadigan boshqa tashkilotlar (keyingi oʻrinlarda vakolatli organlar deb ataladi) bilan mustahkam oʻzaro hamkorlik oʻrnatish, tadbirkorlik subyektlariga davlat xizmatlari koʻrsatishda byurokratik toʻsiqlarga yoʻl qoʻymaslik; tadbirkorlik subyektlariga (keyingi oʻrinlarda arizachilar deb ataladi) axborot yordami koʻrsatish, shu jumladan davlat xizmatlari koʻrsatish tartibi va muddatlari toʻgʻrisida bepul konsultatsiyalar berish; Oʻzbekiston Respublikasi Adliya vazirligiga aniqlangan qonunbuzarliklar, davlat xizmatlarini koʻrsatish boʻyicha qonun hujjatlari buzilishlarining belgilari, ularga imkon berayotgan sabab va shart-sharoitlar toʻgʻrisidagi maʼlumotlarni, shuningdek “yagona darcha” tamoyili boʻyicha davlat xizmatlari koʻrsatish tizimidagi qonunchilikni takomillashtirishga doir takliflarni kiritadi. 7. “Yagona darcha” markazi oʻziga yuklangan vazifalarga muvofiq quyidagi funksiyalarni bajaradi: tadbirkorlik subyektlarini, shuningdek qonun hujjatlarida nazarda tutilgan hollarda boshqa yuridik shaxslarni davlat roʻyxatidan va qayta roʻyxatdan oʻtkazadi; moliya-xoʻjalik faoliyatini amalga oshirmayotgan va oʻz ustav fondlarini qonun hujjatlarida belgilangan muddatlarda shakllantirmagan korxonalarni tugatish boʻyicha belgilangan tartibda chora-tadbirlar koʻradi; Davlat xizmatlari koʻrsatish roʻyxatida nazarda tutilgan, tadbirkorlik subyektlariga “yagona darcha” tamoyili boʻyicha davlat xizmatlari faqat “yagona darcha” markazlari tomonidan koʻrsatiladigan Davlat xizmatlari roʻyxatida (keyingi oʻrinlarda Roʻyxat deb ataladi) nazarda tutilgan davlat xizmatlari koʻrsatish toʻgʻrisidagi arizalarni (keyingi oʻrinlarda ariza deb ataladi) qabul qiladi va roʻyxatdan oʻtkazadi; kompleks tadbirkorlik litsenziyasi (franshizing) shartnomalarini davlat roʻyxatidan oʻtkazadi; tadbirkorlik litsenziyasi (franshizing) shartnomalarini davlat roʻyxatidan oʻtkazish reyestrini (muhim oʻzgartirishlar, qoʻshimchalar, bekor qilish) elektron tarzda yuritadi; ariza beruvchilarning vakolatli organlar bilan kontaktsiz oʻzaro hamkorlik qilishini taʼminlaydi; arizalarning vakolatli organlarga ular boʻyicha qaror qabul qilish va ularni tegishli ravishda rasmiylashtirish uchun oʻz vaqtida berilishini taʼminlaydi; arizachilarga arizalarni koʻrib chiqish yakunlari boʻyicha hujjatlar beradi; arizachilarga “yagona darcha” markaziga murojaat qilishganda axborot yordami koʻrsatadi; jamoatchilikning koʻrsatilayotgan davlat xizmatlari toʻgʻrisidagi fikrini oʻrganadi; qonun hujjatlariga muvofiq boshqa funksiyalarni amalga oshiradi. 8. “Yagona darcha” markazi oʻziga yuklangan vazifalar va funksiyalarni bajarish uchun quyidagi huquqlarga ega: Oʻzbekiston Respublikasi Adliya vazirligiga Roʻyxatga qoʻshimcha davlat xizmatlarini kiritish boʻyicha, davlat xizmatlari koʻrsatish tartibini takomillashtirish toʻgʻrisida takliflarni, shuningdek arizachining davlat xizmatlari koʻrsatishning rad etilishi bilan bogʻliq masalalarni koʻrib chiqish uchun materiallarni kiritadi; maʼlumotlarning tegishli bazalaridan, davlat axborot tizimlaridan va vakolatli organlar resurslaridan belgilangan tartibda foydalanish; vakolatli organlardan ularning vakolatiga kiruvchi masalalar boʻyicha hujjatlar hamda axborotlarni soʻrash va toʻlovsiz olish. “Yagona darcha” markazi qonun hujjatlariga muvofiq boshqa huquqlarga ham ega boʻlishi mumkin. 9. “Yagona darcha” markazi quyidagilarga majbur: arizachilar bilan oʻzaro munosabatlarni boshqarishning axborot tizimidan, Oʻzbekiston Respublikasi Interaktiv davlat xizmatlari yagona portalidan (keyingi oʻrinlarda Yagona portal deb ataladi), idoralararo elektron tarzda hamkorlik qilish tizimidan foydalanish; davlat xizmatlari koʻrsatishda axborot xavfsizligi talablariga rioya etish; vakolatli organlar bilan Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari orqali davlat xizmatlari koʻrsatish tartibi toʻgʻrisidagi nizomda nazarda tutilgan tarzda hamkorlikni amalga oshirish; oʻzining dasturiy-apparat vositalarining uzluksiz ishlashini taʼminlash; davlat xizmatlari koʻrsatish masalalari boʻyicha telefon xizmati (call-markaz)ning zarur darajada ishlashini taʼminlash; navbatni elektron boshqarishning samarali faoliyat koʻrsatishini va maʼmuriy boshqarishni, muayyan davrda (kun, hafta, oyda) “yagona darcha” markazi orqali xizmat koʻrsatilgan arizachilarning sonini ularning toifalari va koʻrsatilayotgan davlat xizmatlari turlari boʻyicha, qabul qilish va xizmat koʻrsatilishini kutishning oʻrtacha vaqtini koʻrsatgan holda zarur darajada hisobga olishni taʼminlash. 10. “Yagona darcha” markazi qonun hujjatlariga muvofiq boshqa majburiyatlar ham olishi mumkin. 11. “Yagona darcha” markazi faoliyatini taʼminlash tadbirkorlik subyektlarini davlat roʻyxatidan oʻtkazganlik uchun davlat bojini toʻlashdan tushadigan mablagʻlar, “yagona darcha” markazlari orqali koʻrsatiladigan davlat xizmatlari uchun toʻlanadigan davlat bojlari va yigʻimlar summasining 10 foizi va qonun hujjatlarida taqiqlanmagan boshqa manbalar hisobiga amalga oshiriladi. 12. Tadbirkorlik subyektlarini davlat roʻyxatidan oʻtkazishdan tushadigan davlat bojining barcha summasi, shuningdek “yagona darcha” markazlari orqali koʻrsatiladigan davlat xizmatlari uchun toʻlanadigan davlat bojlari va yigʻimlar summasining 10 foizi “yagona darcha” markazlarining daromadlariga Oʻzbekiston Respublikasi Adliya vazirligi nomiga ochilgan maxsus shaxsiy hisob raqamiga oʻtkaziladi. Maxsus ochilgan hisob raqamiga tushadigan mablagʻlar Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari tomonidan taqdim etilgan Oʻzbekiston Respublikasi Adliya vazirligi tomonidan tasdiqlangan va Oʻzbekiston Respublikasi Moliya vazirligida roʻyxatdan oʻtkazilgan xarajatlar smetasi va shtatlar jadvaliga asosan faqat “yagona darcha” markazlari xodimlari taʼminotiga, moddiy-texnik bazani mustahkamlashga, ish haqi toʻlashga va xodimlarni ragʻbatlantirishga yoʻnaltiriladi. “Yagona darcha” markazlarining mablagʻlaridan foydalanish boʻyicha moliyaviy operatsiyalar, ularni hisobga olish va ular boʻyicha hisobotlar tegishli ravishda Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari buxgalteriyasi tomonidan amalga oshiriladi. 14. Oʻzbekiston Respublikasi Adliya vaziri, zarur hollarda, “yagona darcha” markazlari tuzilmasiga barcha markaz xodimlarining belgilangan umumiy soni doirasida oʻzgartirishlar kiritish huquqiga ega. 15. “Yagona darcha” markaziga direktor boshchilik qiladi. 16. “Yagona darcha” markazi direktori markaz faoliyatiga umumiy rahbarlikni amalga oshiradi va oʻziga yuklangan vazifalar va funksiyalarning bajarilishi uchun shaxsan javob beradi. “Yagona darcha” markazlari xodimlari lavozim maoshlariga ustamalar (mehnatni ragʻbatlantirish koeffitsiyenti) miqdori, mukofotlash va moddiy yordam koʻrsatish shartlari boʻyicha Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari boʻlimlari xodimlariga tenglashtiriladi. “Yagona darcha” markazlarining daromadlari va xarajatlari smetasida mehnatga haq toʻlash fondining 15 foizi miqdorida moddiy ragʻbatlantirishning maxsus fondi nazarda tutilishi mumkin. Ushbu fond mablagʻlaridan foydalanish qonun hujjatlarida nazarda tutilgan tartibda amalga oshiriladi. 17. “Yagona darcha” markazi xodimlarining lavozim yoʻriqnomasi Oʻzbekiston Respublikasi Adliya vazirligi tomonidan tasdiqlanadi, unda ularning vazifalari, funksiyalari, huquqlari va majburiyatlari, shaxsiy javobgarligi, shuningdek har bir markaz xodimiga ularning vazifa va funksiyalaridan kelib chiqib malakaviy talablar majburiy tartibda belgilanadi. 18. “Yagona darcha” markazida mehnat qonunchiligiga muvofiq besh kundan iborat boʻlgan ish haftasi belgilanadi. 19. “Yagona darcha” markazida uning 9.00 soatdan 18.00 soatgacha tanaffussiz ishlashini taʼminlaydigan grafik belgilanadi. Arizachilar bilan ishlash uchun xonalar “yagona darcha” markazi binosi (imorati)ning birinchi qavatida joylashadi, uning “yagona darcha” markazi binosiga toʻsiqsiz kirishini taʼminlaydigan alohida kirish joyi boʻladi. “Yagona darcha” markazining binosi (imorati)ga kirish joyida peshlavha oʻrnatiladi, unda quyidagi mazmundagi maʼlumotlar boʻladi: “yagona darcha” markazining joylashgan joyi (pochta manzili); “yagona darcha” markazining ish rejimi; telefon xizmati koʻrsatish (call-markaz) raqami; arizachilar uchun zarur boʻlgan boshqa maʼlumotlar. 20. “Yagona darcha” markazi binosida toʻlovlarni qabul qilish boʻyicha banklar kassalari joylashtirilishi kerak. 21. “Yagona darcha” markazi binosida navbat kutish navbatni boshqarishning elektron tizimi uskunalaridan foydalangan holda tashkil etiladi. Bino qoʻshimcha ravishda arizachilarni “yagona darcha” markazining telefoni, elektron pochtasi va Yagona portal orqali navbatga masofadan turib yozish bilan taʼminlanadi. 22. “Yagona darcha” markazi arizachilar uchun axborot stendlari va taxtalari bilan jihozlanadi, ular maʼlumotlar bilan tanishish uchun qulay boʻlgan joyda oʻrnatiladi va ularda maʼlumotlar bilan tanishish uchun qulaylik mavjud boʻladi. 23. Axborot stendlarida “yagona darcha” markazi orqali koʻrsatiladigan davlat xizmatlari olish uchun zarur boʻlgan muhim va mufassal maʼlumotlar, shu jumladan quyidagilar mavjud boʻladi: tadbirkorlik subyektlarini davlat roʻyxatidan oʻtkazish, qayta roʻyxatdan oʻtkazish tartibi va muddatlari; faqat “yagona darcha” markazlari orqali koʻrsatiladigan davlat xizmatlari pasportlari; koʻp beriladigan savollar va ularga javoblar (ular har oyda kamida bir marta yangilab boriladi); davlat xizmatlari koʻrsatish mexanizmi tavsiflangan rasmlar, blok-sxemalar va boshqa grafik chizmalar; “yagona darcha” markazining va Internet tarmogʻidagi Yagona portalning pochta manzili, telefon xizmati (call-markaz)ning raqami, elektron pochta manzillari; davlat boji, yigʻim va boshqa toʻlovlarni toʻlash uchun bank rekvizitlari; hujjatlarning mufassal roʻyxati, shuningdek davlat xizmatlari olish, shu jumladan tadbirkorlik subyektlarini davlat roʻyxatidan oʻtkazish, qayta roʻyxatdan oʻtkazish uchun zarur boʻlgan hujjatlarning namunaviy shakllari va blankalari; davlat xizmatlari olish uchun “yagona darcha” markaziga taqdim etish uchun zarur boʻlgan hujjatlarning namunaviy shakllari va blankalarini toʻldirish namunalari. Stendda davlat xizmatlari koʻrsatish uchun zarur boʻlgan boshqa maʼlumotlar ham joylashtirilishi mumkin. 24. “Yagona darcha” markazi xodimlariga oʻz lavozim vazifalarini bajarish bilan bogʻliq holda arizachilar toʻgʻrisidagi oʻzlariga maʼlum boʻlgan maʼlumotlardan qatʼiyan xizmat maqsadlarida foydalanilishi kerak. 25. “Yagona darcha” markazi xodimlari davlat, bank, tijorat, soliq siri boʻlgan va qonun bilan qoʻriqlanadigan boshqa maxfiy hujjatlarni va (yoki) maʼlumotlarni oshkor qilishga, ulardan shaxsiy maqsadlarda foydalanishga yoxud ularni uchinchi shaxslarga, shu jumladan vakolatli organlarga berishga haqli emas (qonunchilikda belgilangan holatlar bundan mustasno). 26. Ushbu Nizomning buzilishida aybdor boʻlgan shaxslar qonun hujjatlariga muvofiq javob beradilar. 1. Ushbu Nizom tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlari (keyingi oʻrinlarda “yagona darcha” markazlari deb ataladi) orqali davlat xizmatlari koʻrsatish, “yagona darcha” markazlarining davlat organlari hamda davlat xizmatlari koʻrsatadigan boshqa tashkilotlar va (yoki) davlat xizmatlari koʻrsatish uchun zarur hujjatlar va maʼlumotlarga ega boʻlgan boshqa tashkilotlar bilan oʻzaro hamkorlik qilish tartibini belgilaydi. 2. “Yagona darcha” markazlari hamda davlat organlari va qonun hujjatlariga muvofiq davlat xizmatlari koʻrsatadigan va (yoki) davlat xizmatlari koʻrsatish uchun zarur hujjatlar va maʼlumotlarga ega boʻlgan boshqa tashkilotlar (keyingi oʻrinlarda vakolatli organlar deb ataladi) oʻrtasida axborotlarni ayirboshlash idoralararo oʻzaro elektron tarzda hamkorlik qilish tizimi vositasida amalga oshiriladi, bunda “yagona darcha” markazlarini avtomatlashtirishni, axborot xavfsizligini taʼminlashni hisobga olgan holda, arizachilar bilan oʻzaro munosabatlarni boshqarishning axborot tizimi (keyingi oʻrinlarda Tizim deb ataladi) orqali amalga oshiriladi. 3. Tadbirkorlik subyektlariga “yagona darcha” tamoyili boʻyicha davlat xizmatlari faqat davlat xizmatlari koʻrsatish boʻyicha yagona markazlar orqali koʻrsatiladigan Davlat xizmatlari roʻyxatiga (keyingi oʻrinlarda Roʻyxat deb ataladi) kiritilgan davlat xizmatlari olish uchun “yagona darcha” markazlariga murojaat qilishgan tadbirkorlik subyektlariga (keyingi oʻrinlarda arizachilar deb ataladi) davlat xizmatlari koʻrsatish ushbu Nizomga 1-ilovaga muvofiq sxemaga va davlat xizmati pasportiga muvofiq amalga oshiriladi. 4. Arizachi “yagona darcha” markaziga davlat xizmati koʻrsatish toʻgʻrisidagi arizani (keyingi oʻrinlarda ariza deb ataladi) ushbu Nizomga 2-ilovaga muvofiq shakl boʻyicha, hozir boʻlish tartibida yoki pochta aloqasi vositasida beradi. Interaktiv davlat xizmatlari yagona portali (keyingi oʻrinlarda Yagona portal deb ataladi) orqali berilgan arizalar davlat xizmati koʻrsatadigan tegishli vakolatli organga avtomatik ravishda bevosita yuboriladi. 5. Arizachi hozir boʻlish tartibida murojaat qilgan taqdirda “yagona darcha” markazi xonasida navbat boʻyicha tartib raqami oladi va kutish uchun ajratilgan joyda “yagona darcha” markazi xodimining chaqirishini kutadi. Arizachi navbat raqamini olgan vaqtdan boshlab “yagona darcha” markazi xodimi tomonidan arizani ariza qabul qilib olinganligini tasdiqlaydigan hujjat arizachiga berilgungacha boʻlgan vaqt 30 daqiqadan oshmasligi kerak. 6. Arizachi chaqirilgandan keyin “yagona darcha” markazi xodimi arizaning davlat xizmati pasportiga muvofiq toʻliq toʻldirilganligini tekshiradi. Tekshirish yakunlari boʻyicha “yagona darcha” markazi xodimi arizani idoralararo elektron tarzda hamkorlik qilish tizimiga kiritadi, ushbu tizim vositasida Roʻyxatga kiritilgan davlat xizmatlari koʻrsatish uchun tushgan arizalarni roʻyxatga olish Elektron jurnalida (keyingi oʻrinlarda Jurnal deb ataladi) shakllantiriladi. Jurnal idoralararo elektron tarzda hamkorlik qilish tizimi vositasida belgilangan shaklda, arizaga unikal roʻyxatdan oʻtkazish raqamini beradi. Ariza roʻyxatdan oʻtkazilgandan keyin “yagona darcha” markazi xodimi arizachiga ariza olingani toʻgʻrisida tilxat beradi yoki unikal roʻyxatdan oʻtkazish raqamini koʻrsatgan holda ariza nusxasida qabul qilingani toʻgʻrisidagi tegishli yozuvni qayd etadi. Pochta aloqasi orqali “yagona darcha” markazi tomonidan olingan ariza ham unga unikal roʻyxatdan oʻtkazish raqami berilgan holda Jurnalda roʻyxatdan oʻtkaziladi. 7. “Yagona darcha” markazi tomonidan hozir boʻlish tartibida yoki pochta aloqasi orqali olingan ariza “yagona darcha” markazi xodimi tomonidan skanirlanadi, unga elektron raqamli imzo (keyingi oʻrinlarda ERI deb ataladi) qoʻyiladi va ariza olingan kuni idoralararo elektron tarzdagi hamkorlik tizimi orqali tegishli vakolatli organlarga yuboriladi. “Yagona darcha” markazi xodimining ERIsi faqat berilgan arizada notoʻgʻri maʼlumot yoʻqligi faktini aniqlaydi. 8. Boshqa joydagi “yagona darcha” markaziga hozir boʻlish tartibida yoki pochta aloqasi orqali murojaat qilingan yoki arizachi roʻyxatdan oʻtkazilgan taqdirda ariza tegishli “yagona darcha” markazini xabardor qilgan holda idoralararo elektron tarzda hamkorlik qilish tizimi orqali “yagona darcha” markazi tomonidan tegishli vakolatli organga yuboriladi. Arizachi tomonidan “yagona darcha” markaziga ariza elektron manba orqali taqdim etilgan taqdirda “yagona darcha” markazi xodimi, zarurat boʻlganda, unga arizani xizmat koʻrsatish uchun ajratilgan joyga “yagona darcha” markazi binosiga Yagona portal orqali yuborishda koʻmaklashadi. 9. Ariza Yagona portal orqali yuborilgan taqdirda ariza, unikal roʻyxatdan oʻtkazish raqami berilgan holda, avtomatik ravishda Yagona portalda roʻyxatdan oʻtkaziladi. 10. Arizachilardan arizani qabul qilish uchun tegishli davlat xizmati pasportida nazarda tutilmagan qoʻshimcha maʼlumotlarni va (yoki) hujjatlarni taqdim etishni talab qilish taqiqlanadi. Davlat xizmatining tasdiqlangan pasporti qonun hujjatlariga muvofiq boʻlmagan taqdirda arizachi ushbu pasportga muvofiq rasmiylashtirilgan davlat xizmatining toʻliq va (yoki) ishonchli boʻlmagan maʼlumotlari vakolatli organga taqdim etilganligi uchun javob bermaydi. Bunda tegishli vakolatli organ noaniqlik aniqlangan sanadan boshlab bir kun muddatda ushbu davlat xizmati pasportidagi noaniqlikni belgilangan tartibda bartaraf etish choralarini koʻrishi shart. 11. Axborot ayirboshlashda texnik nosozliklar vujudga kelgan holatlarda arizachi tomonidan qogʻozda taqdim etilgan ariza u olingan sanadan boshlab bir ish kuni mobaynida “yagona darcha” markazi tomonidan pochta aloqasi vositasida (buyurtma xat bilan) yoxud oʻzining masʼul xodimi orqali yuboriladi. 12. Vakolatli organ ariza olingan vaqtdan boshlab uning qonun hujjatlarida belgilangan tartibda koʻrib chiqilishini taʼminlaydi. Arizani koʻrib chiqishda vakolatli organning qoʻshimcha hujjatlar va (yoki) maʼlumotlar taqdim etilishini talab qilishi, shuningdek arizasini koʻrib chiqish jarayonida davlat xizmatlari koʻrsatish uchun “yagona darcha” markaziga murojaat qilgan arizachini taklif etishi taqiqlanadi. 13. Vakolatli organ arizani koʻrib chiqish uchun qonun hujjatlarida belgilangan muddat tugashidan 3 ish soatidan kechikmay: davlat xizmati koʻrsatish natijasini yoki davlat xizmati koʻrsatishning asosli ravishda rad etilganini belgilangan tartibda qogʻozli manbada rasmiylashtiradi; davlat xizmati koʻrsatish natijasi yoki davlat xizmati koʻrsatishni rad etishning asosli sabablari toʻgʻrisidagi maʼlumotlarni idoralararo elektron tarzda hamkorlik qilish tizimiga va oʻzining elektron axborot resurslariga kiritadi; QR-kod (matrik shtrixli kod)da mavjud boʻlgan davlat xizmati koʻrsatish natijasini yoki davlat xizmati koʻrsatishning asosli rad etilishini — elektron hujjatni generatsiya qiladi; davlat xizmati koʻrsatish natijasini yoki davlat xizmati koʻrsatishning asosli rad etilishini elektron tarzda “yagona darcha” markaziga yoxud arizachiga (Yagona portal orqali murojaat qilingan taqdirda) yuboradi. Agar qonun hujjatlarida boshqacha tartib nazarda tutilmagan boʻlsa, davlat xizmati koʻrsatishning asosli rad etilishi ushbu Nizomga 3-ilovaga muvofiq shakl boʻyicha rasmiylashtiriladi. 14. QR-kodda uni tegishli dasturiy-apparat vositalari bilan sanashda tadbirkorlik subyektini identifikatsiyalash imkonini beradigan uning toʻgʻrisidagi asosiy maʼlumotlar (roʻyxatdan oʻtkazish toʻgʻrisidagi guvohnomada, hisobga qoʻyish toʻgʻrisidagi guvohnomada mavjud boʻlgan maʼlumotlar, shu jumladan tegishli elektron axborot resursidagi, shuningdek vakolatli organ masʼul xodimining ERIsidagi yozuvni koʻrsatadigan Internet tarmogʻidagi (havoladagi) manzil mavjud boʻlishi kerak. 15. Vakolatli organlarda davlat xizmati koʻrsatishning natijasi yoki davlat xizmati koʻrsatishning asosli rad etilishi — elektron hujjatni generatsiyalashning dasturiy-texnik vositalari mavjud boʻlmaganda tegishli ravishda davlat xizmati koʻrsatish natijasi yoki davlat xizmati koʻrsatishning asosli rad etilishi vakolatli organ xodimining ERIsini imzolagan holda qogʻoz manbada aks ettirishga yoʻl qoʻyiladi. Bunda QR-kodning mavjud boʻlishi talab qilinmaydi. “Yagona darcha” markazi tomonidan “yagona darcha” markazi muhri qoʻyilgan holda arizani koʻrib chiqish natijalari boʻyicha tushgan qogʻozli manbada bosilgan hujjat vakolatli organ tomonidan berilgan elektron hujjatga tenglashtiriladi. 16. Axborotlarni ayirboshlashda texnik nosozliklar vujudga kelgan holatlarda vakolatli organ arizani koʻrib chiqish muddati tugagungacha arizani koʻrib chiqish yakunlari boʻyicha tayyorlangan hujjatlarni pochta aloqasi orqali (buyurtma xat bilan) yoxud oʻzining masʼul xodimi orqali “yagona darcha” markaziga yuboradi. 17. “Yagona darcha” markazi davlat xizmati koʻrsatish natijasi yoki davlat xizmati koʻrsatishning asosli rad etilishi toʻgʻrisidagi maʼlumotlar olingan vaqtdan boshlab bir ish soati mobaynida: bu toʻgʻrida arizachi arizada koʻrsatilgan usulda uni xabardor qiladi; idoralararo elektron tarzdagi hamkorlik tizimi vositasida Jurnalga tegishli yozuvni kiritadi. 18. Arizani koʻrib chiqish yakunlari boʻyicha hujjatlarni arizachiga berish ish kunlarida quyidagi hujjatlardan birini berishda amalga oshiriladi: ariza olingani toʻgʻrisidagi tilxat; unikal roʻyxatga olish raqamini koʻrsatgan holda arizaning qabul qilingani toʻgʻrisida belgi qoʻyilgan nusxasi; arizachining shaxsini tasdiqlovchi hujjat. Bunda davlat xizmati koʻrsatish natijasini yoxud davlat xizmati koʻrsatishning rad etilishini berish Jurnalda roʻyxatdan oʻtkaziladi. 19. Jurnal idoralararo elektron tarzdagi hamkorlikning tizimida avtomatik tarzda elektron shaklda yuritiladi. Har oyda Jurnalning mazmuni qogʻozli manbaga yoziladi, uning har bir varagʻi raqamlanadi, “yagona darcha” markazining masʼul xodimi tomonidan imzolanadi va muhr qoʻyiladi. Qogʻoz manbaga bosilgan Jurnal mazmuni Jurnalning yigʻma papkasiga navbati bilan tikiladi. Jurnaldagi har bir yozuvga tartib raqami beriladi. Tartib raqami qoʻyish har bir yozuvga bir raqamidan boshlab navbatdagi tartib raqami berish yoʻli bilan amalga oshiriladi. Tartib raqami keyingi kalendar yilda davom ettiriladi. 20. Davlat xizmati koʻrsatganlik uchun davlat boji, yigʻim va boshqa toʻlovlar arizachining xohishiga koʻra “yagona darcha” markazi xonasidagi bank kassasi yoxud elektron toʻlov tizimlari vositasida amalga oshiriladi. 21. Arizachi arizani koʻrib chiqish natijalari boʻyicha tayyorlangan hujjatlarni olish uchun bevosita murojaat qilmagan holatlarda “yagona darcha” markazi ularning davlat xizmati koʻrsatish natijasini berish muddati boshlangan kundan eʼtiboran bir oy mobaynida saqlanishini taʼminlaydi, shundan soʻng ularni arizachiga pochta aloqasi orqali (buyurtma xat bilan) joʻnatadi. 22. Arizani koʻrib chiqish natijalari boʻyicha qogʻoz manbada tayyorlangan hujjatni saqlash maxsus jihozlangan shkaflarda, ularning turlari va hujjatni berish (chiqarish) sanasi boʻyicha ajratgan holda belgilangan tartibda amalga oshiriladi. 23. “Yagona darcha” markazi xodimlari tomonidan oʻz lavozim vazifalarini amalga oshirish munosabati bilan oʻzlariga maʼlum boʻlib qolgan arizachilar toʻgʻrisidagi maʼlumotlardan qatʼiyan xizmat maqsadlarida foydalanilishi kerak. 24. “Yagona darcha” markazi xodimlari davlat, bank, tijorat, soliq yoki qonun bilan qoʻriqlanadigan boshqa sirga, konfidensial axborotga ega boʻlgan hujjatlar va (yoki) maʼlumotlarni oshkor qilishga, ulardan shaxsiy maqsadlarda foydalanishga yoxud ularni uchinchi shaxslarga, shu jumladan vakolatli organlarga berishga haqli emas, qonun hujjatlarida belgilangan holatlar bundan mustasno. 25. Ushbu Nizomning buzilishida aybdor boʻlgan shaxslar qonun hujjatlariga muvofiq javob beradilar. 1. Davlat xizmatining nomi ___________________________________________________________ ___________________________________________________________ Izoh:davlat xizmati nomi davlat xizmatlari, shakllari va blankalarining Yagona reyestriga muvofiq koʻrsatiladi. 2. Davlat xizmati koʻrsatadigan davlat organi va boshqa tashkilotning nomi (keyingi oʻrinlarda vakolatli organ deb ataladi) Toʻliq nomi: ________________________________________. Qisqartirilgan nomi: ___________________________________. 3. Davlat xizmatidan foydalanuvchilar □ yuridik shaxslar; □ jismoniy shaxslar; □boshqalar:______________________________________________. 4. Davlat xizmati koʻrsatish toʻgʻrisidagi arizani koʻrib chiqishda qatnashadigan va/yoki davlat xizmati koʻrsatish uchun zarur boʻlgan hujjatlar va maʼlumotlarga ega boʻlgan organlar va tashkilotlarning mufassal roʻyxati Davlat xizmati koʻrsatish jarayonida quyidagilar qatnashadilar: 1) _______________________________________________________; 2) _______________________________________________________; n) _______________________________________________________. Izoh: vakolatli organ koʻrsatilgan organlar va tashkilotlar bilan arizachini jalb etmasdan mustaqil ravishda oʻzaro hamkorlik qiladi. 5. Davlat xizmati olish uchun arizachi tomonidan taqdim etiladigan hujjatlarning mufassal roʻyxati va soni Arizachi davlat xizmati olish uchun quyidagilarni taqdim etadi: 1) _____________________________________________________ □ asl nusxasi: ___ (nusxalar soni); □ nusxasi: ___ (nusxalar soni). 2) _____________________________________________________ □ asl nusxasi: ___ (nusxalar soni); □ nusxasi: ___ (nusxalar soni). n) _____________________________________________________ □ asl nusxasi: ___ (nusxalar soni); □ nusxasi: ___ (nusxalar soni). 6. Davlat xizmati koʻrsatish uchun zarur boʻlgan, vakolatli organ tomonidan arizachining ishtirokisiz mustaqil ravishda olinadigan hujjatlar va maʼlumotlarning batafsil roʻyxati va soni Vakolatli organ davlat xizmati koʻrsatish uchun quyidagilarni mustaqil ravishda oladi: 1) _____________________________________________________ — □ asl nusxasi: ___ (nusxalar soni); □ nusxasi: ___ (nusxalar soni). 2) _____________________________________________________ — □ asl nusxasi: ___ (nusxalar soni); □ nusxasi: ___ (nusxalar soni). n) _____________________________________________________ — □ asl nusxasi: ___ (nusxalar soni); □ nusxasi: ___ (nusxalar soni). Izoh: vakolatli organ koʻrsatilgan hujjatlarni va maʼlumotlarni arizachini jalb etmasdan mustaqil ravishda ushbu Pasportning 4-bandida koʻrsatilgan organlar va tashkilotlardan oladi. 7. Davlat xizmati koʻrsatish shakli Davlat xizmati koʻrsatishda AKTni qoʻllash: □ Davlat xizmati koʻrsatish tartibi toʻgʻrisidagi axborotni Internet orqali olish. Internet tarmogʻidagi manzil: ______________________________; □ zarur hujjatlar shakllari va blankalarini Internet orqali olish. Internet tarmogʻidagi manzil: ______________________________; □ zarur hujjatlar shakllari va blankalarini Internet orqali interaktiv toʻldirish. Internet tarmogʻidagi manzil: ______________________________; □ hujjatlar shakllari va blankalarini interaktiv toʻldirish va ularni Internet orqali taqdim etish. Internet tarmogʻidagi manzil: ______________________________; □ hujjatlar shakllari va blankalarini interaktiv toʻldirish, ularni Internet orqali taqdim etish va natijalarini olish. Internet tarmogʻidagi manzil: ______________________________. 8. Davlat xizmatining qiymati va uni toʻlash tartibi Davlat xizmati koʻrsatish uchun: □ toʻlov undirilmaydi; □ quyidagilar (davlat boji, yigʻim, boshqa toʻlov) undiriladi: 1) _____________ soʻm miqdorida davlat boji; 2) _____________ soʻm miqdorida yigʻim; 3) boshqa toʻlovlar: ___________soʻm miqdorida _______________. Toʻlash tartibi: □ ariza bergungacha yoxud uni berish vaqtida; □ arizani koʻrib chiqish jarayonida; □ davlat xizmati koʻrsatish fakti boʻyicha. 9. Davlat xizmati koʻrsatish muddati Davlat xizmatlari koʻrsatishning cheklangan muddatlari: a) ____ ish kuni — yangidan berilgan arizani koʻrib chiqishda; b) ____ ish kuni — davlat xizmatlari koʻrsatish boʻyicha ilgari berilgan rad etish sabablari bartaraf etilgandan keyin taqdim etilgan takroriy arizani koʻrib chiqishda. 10. Davlat xizmati koʻrsatish toʻgʻrisidagi arizani koʻrib chiqish yakunlari boʻyicha beriladigan hujjatlar nomi Arizani koʻrib chiqish yakunlari boʻyicha arizachiga quyidagilar beriladi: a) ijobiy hal etilganda: 1) _______________________________________________________; 2) _______________________________________________________; n) _______________________________________________________. b) davlat xizmati koʻrsatish rad etilganda: 1) asoslangan tarzda rad etish; 2) _______________________________________________________; n) _______________________________________________________. 11. Davlat xizmati reglamenti Davlat xizmati koʻrsatishni tartibga soluvchi normativ-huquqiy hujjatlar roʻyxati: T/r Normativ-huquqiy hujjatning nomi Sanasi Raqami 1. 2. n. 12. Vakolatli organning harakatlari (harakatsizligi) toʻgʻrisida arizachining murojaatlarini (takliflarini), shikoyatlarini koʻrib chiqish huquqiga ega boʻlgan yuqori yoki boshqa organning nomi Arizachining murojaatlarini koʻrib chiqish huquqiga ega boʻlgan yuqori yoki boshqa organ: T/r Nomi Bogʻlanish telefoni Joylashgan joyi (pochta, elektron manzili) 1. 2. n. Qoʻshimcha axborot* 13. Koʻrsatilgan davlat xizmatlari soni toʻgʻrisidagi maʼlumotlar** Oxirgi hisobot yilida davlat xizmati koʻrsatish toʻgʻrisida tushgan arizalar soni: _____ ta. Oxirgi hisobot yilida tushgan arizalardan qoniqtirilganlarining soni: _____ ta. 14. Vakolatli organning davlat xizmatlari koʻrsatish toʻgʻrisidagi arizalarni qabul qilish uchun masʼul boʻlgan xodimlari toʻgʻrisidagi maʼlumotlar T/r Hududlar nomi F.I.O./lavozimi Bogʻlanish maʼlumotlari (telefoni, elektron pochtasi raqami) 1. 2. n.